Andijon o‘rmon xo‘jaligida obodonlashtirish oyligi o‘tkazilmoqda

“Sog‘lom bola yili” Davlat dasturi hamda O‘zbekiston Respublikasi Vazirlar Mahkamasining joriy yil 6-martdagi mamlakatimizda obodonlashtirish va ko‘kalamzorlashtirish oyligini o‘tkazish to‘g‘risidagi farmoyishiga muvofiq Andijon davlat o‘rmon xo‘jaligida muayyan ishlar amalga oshirilmoqda, deb xabar bermoqda O‘zA.

Umumiy maydoni 2029,5 gektar bo‘lgan o‘rmon xo‘jaligining 1,5 ming gektardan ziyodini o‘rmonlar tashkil etib, u yerda 119 ming tup turli mevali va manzarali daraxtlar parvarishlanmoqda.
– Mevali, manzarali va tez o‘sadigan daraxt hamda gul ko‘chatlari yetishtirishga alohida e’tibor qaratilmoqda, – deydi Andijon davlat o‘rmon xo‘jaligi direktori Oybek Abdullayev. – Qariyb 11 gektar maydonda iqlim sharoitimizga mos kashtan, mojjevelnik, yapon saforasi, yong‘oq, eman, o‘rik, qayrag‘och, terak, qrim qarag‘ayi, lola daraxti, archa, ipak akatsiyasi, atirgul, katalpa singari gul va manzarali daraxt ko‘chatlari yetishtirilmoqda.
Xo‘jalikning maxsus ko‘chat maydonlari va issiqxonalarida 3 million 100 ming tup bir, ikki va uch yillik ko‘chat parvarishlanmoqda. Shu kunlarda ularning ma’lum qismi shartnoma asosida respublikamizdagi turli korxona va muassasalarga yetkazib berilmoqda. Xususan, bo‘yi bir metrdan uch metrgacha bo‘lgan 656 ming tupdan ziyod kashtan, safora, qayrag‘och, atirgul singari gul va daraxt ko‘chatlari ekishga taxt qilib qo‘yildi.
O‘rmon xo‘jaligi va uning tuman bo‘limlari tomonidan kam ta’minlangan xonadonlar, shuningdek, qator umumta’lim maktablari va maktabgacha ta’lim muassasalariga 2 million tupdan ziyod terak qalamchalari homiylik tarzida tarqatildi.